9. tétel

Nyelv és gondolkodás, nyelv és megismerés viszonya

A nyelvnek meghatározó szerepe van az ember életében: segítségével teremtünk kapcsolatot, szerzünk és közvetítünk ismereteket, fejezzük ki érzelmeinket, gondolatainkat.

A nyelv az emberek közötti kapcsolatokban folyamatosan változik, módosulnak szabályai is. Valamilyen állandóságra azonban szükség van, hogy megértsük egymást. **A nyelv folytonos változása és viszonylagos állandósága a sikeres kommunikáció feltétele.**

**A nyelv szoros kapcsolatban van a társadalommal**. Nyelvhasználatunkat sok **külső** **tényező** befolyásolja (pl. hol lakunk, hol dolgozunk, milyen az iskolai végzettségünk), de emellett beszédünkre, viselkedésünkre számos **belső** **tényező** is hat (pl. milyen neműek és hány évesek vagyunk, milyen tulajdonságokat örököltünk a szüleinktől). Mindebből jól látszik, hogy a **nyelv és a gondolkodás** szoros kapcsolatban állnak egymással.

A nyelv és a gondolkodás viszonya már régóta foglalkoztatja a nyelvészeket, filozófusokat, pszichológusokat.

* Az egyik felfogás szerint a nyelv és a gondolkodás két külön dolog. Egyik függ a másiktól, de az is kérdés, hogy melyik melyiktől. Akik szerint a gondolkodás megelőzi a nyelvet, azzal bizonyítják állításukat, hogy a kisbabák is gondolkodnak már, mielőtt megszólalnának. Az ellentétes nézet szerint nyelvhasználatunk, anyanyelvünk meghatározza gondolkodásunkat.
* Egy másik vélekedés szerint a nyelv és a gondolkodás azonos dolog, nem képzelhető el gondolkodás a nyelv használata nélkül.
* Megint mások szerint a nyelv és a gondolkodás kölcsönösen feltételezik egymást (de ez nem jelenti azt, hogy azonosak volnának).